赠顾骠骑诗二首·有皇
陆云 (WeiJin)
有皇大晋，时文宪章。规天有光，矩地无疆。神笃斯祜，本显克昌。载生之隽，实惟祈阳。哲问宣猷，考茂其相。（一章）于铄祈阳，诞钟天笃。清辉龙见，玄猷渊嘿。沈机响骇，幽神广觌。和以同人，归物时育。有大恶盈，谦以自牧。思我懿范，万民来服。（二章）吴未丧师，天秩有庸。渊哉若人，弱冠休风。俯翼黄门，以德来忠。端秀蕃后，正色储宫。徽音铄颖，邈矣遐踪。（三章）皇维南终，旧邦匪歆。委弁释位，如龙之潜。考槃穷谷，假乐丰林。子虽藏器，钟鼓有音。惠风往敬，庆问来寻。（四章）济济元公，相惟天子。明明辟王，思隆多士。帝曰钦哉，有命集止。我咨四方，令问在尔。以朕大赍，乃膺嘉祉。聿来胥步，观国之纪。（五章）惟皇建极，缉熙清曜。我有畯民，明德来照。大观在上，王假有庙。显允顾生，金声玉振。之子于升，利见大人。龙辉绝迹，有肃清尘。（六章）清尘既彰，朝虚好爵。敬子侯度，慎徽百辟。予闻有命，德礼不易。嗟我怀人，瞻言永锡。丰佑东法，惟子之绩。（七章）遵汶涉泗，言告同征。劲风宵烈，湛露朝零。云垂蔼下，泉冽清泠。哀哉行人，感物伤情。从子京邑，言观厥成。天保祚德，式谷以宁。（八章）